

**РЕПУБЛИКА СРБИЈА**

МИНИСТАРСТВО

ЗА РАД, ЗАПОШЉАВАЊЕ, БОРАЧКА

И СОЦИЈАЛНА ПИТАЊА

**Сектор за заштиту особа са инвалидитетом**

Број: 551-00-694/1/2019-15

Датум: 17. фебруар 2021. године

Немањина 22-26

Б е о г р а д

**ГОДИШЊИ ИЗВЕШТАЈ О РАДУ ЗА 2020. ГОДИНУ**

**1. Остваривање плана и ваљаност планирања инспекцијског надзора**

Сектор за заштиту особа са инвалидитетом Министарства за рад, запошљавање, борачка и социјална питања донео је Годишњи план инспекцијског надзора за 2020. годину број 551-00-694/2019-15 који је, у складу са Законом о инспекцијском надзору, Координациона комисија за инспекцијски надзор, усвојила на седници одржаној 27. децембра 2019. године.

У моменту доношења плана за 2020. годину у Републици Србији пословало је 57 предузећa за професионалну рехабилитацију и запошљавање особа са инвалидитетом са дозволом за рад.

На основу утврђеног стања и процењеног ризика, у смислу испуњености услова за обављање делатности професионалне рехабилитације у предузећима за професионалну рехабилитацију и запошљавање особа са инвалидитетом, **планирано је да се редовни инспекцијски надзори у 2020. години реализују динамиком до два надзора месечно, а да се контролни (теренски и канцеларијски) инспекцијски надзори код истих субјеката врше по потреби.**

Имајући у виду да је за област професионалне рехабилитације особа са инвалидитетом Годишњи план донет је први пут за 2019. годину, када се и започиње са вршењем инспекцијског надзора у области, односно у предузећима за професионалну рехабилитацију и запошљавање особа са инвалидитетом, **настављено је са редовним пружањем стручне подршке и помоћи надзираним субјектима** како би се достигао, односно одржао, континуитет испуњености законом прописаних услова за обављање делатности професионалне рехабилитације особа са инвалидитетом и смањио степен ризика од одступања у односу на прописане услове, стандарде и критеријуме за спровођење мера и активности професионалне рехабилитације.

Циљ инспекцијског надзора у области професионалне рехабилитације особа са инвалидитетом је очување ових привредних друштава обезбеђивањем законитости њиховог пословања и поступања, у складу са Законом о професионалној рехабилитацији и запошљавању особа са инвалидитетом и Правилником о ближим условима, критеријумима и стандардима за спровођење мера и активности професионалне рехабилитације.

Узимајући у обзир **нове околности** које су наступиле на територији Републике Србије услед ширења епидемије заразне болести COVID -19, као и обавезу поступања у складу са прописанима мерама за спречавање и сузбијање ове болести, динамика инспекцијског надзора у посматраном периоду била је условљена и прилагођена датим околностима. Сагласно наведеном, **у циљу превентивног деловања у области професионалне рехабилитације и запошљавања особа са инвалидитетом нису реализоване службене саветодавне посете као ни теренски инспекцијски надзор.**

Током 2020. године извршена су укупно **4 редовна (канцеларијска) инспекцијска надзора, од тога код 3 новооснована предузећа** за професионалну рехабилитацију и запошљавање особа са инвалидитетом.

Преглед надзираних субјеката током 2020. године кроз 4 редовна инспекцијска надзора:

|  |  |  |  |  |
| --- | --- | --- | --- | --- |
| Р.БР. | Назив и адреса предузећа | Делатност вршења надзора / разлог вршења ванредног надзора | Период вршења инспекцијског надзора | Облик инспекцијског надзора |
| 1. | Preduzeće za profesionalnu rehabilitaciju i zapošljavanje osoba sa invaliditetom FREESTYLE TRADE d.o.o.  Београд  Сланачки пут 129/м | провера испуњености услова за обављање делатности професионалне рехабилитације и запошљавања особа са инвалидитетом | јануар | редован |
| 2. | Preduzeća za profesionalnu rehabilitaciju i zapošljavanje osoba sa invaliditetom HEKA PLUS d.o.o.  Барајево  Светосавска 150 е | провера испуњености услова за обављање делатности професионалне рехабилитације и запошљавања особа са инвалидитетом | јануар/фебруар | редован |
| 3. | Preduzeće za profesionalnu rehabilitaciju i zapošljavanje osoba sa invaliditetom ADVERTA PACKAGING d.o.o. Нови Сад Дурмиторска 3 | провера испуњености услова за обављање делатности професионалне рехабилитације и запошљавања особа са инвалидитетом | август | редован |
| 4. | Preduzeće za profesionalnu rehabilitaciju i zapošljavanje osoba sa invaliditetom  PRO AVB TEAM d.o.o  Деч, Пећинци  Браће Савић 46 | провера испуњености услова за обављање делатности професионалне рехабилитације и запошљавања особа са инвалидитетом | август | редован |

Надзирани субјекти упознати су са начелима и другим битним одредбама Закона о инспекцијском надзору и Закона о професионалној рехабилитацији и запошљавању особа са инвалидитетом и подзаконским актима којима је регулисан њихов рад и обављање делатности професионалне рехабилитације.

**2. Број спречених или битно умањених вероватних настанака штетних последица по законом заштићена добра, права и интересе**

Поступањем инспектора у области професионалне рехабилитације и запошљавања особа са инвалидитетом у поступку реализације Годишњег плана, путем редовног праћења рада предузећа за професионалну рехабилитацију и запошљавање особа са инвалидитетом, прикупљањем и анализом података, пружањем саветодавне и стручне помоћи, вршењем надзора, службеним саветодавним посетама континуирано су предузимане мере са циљем обезбеђивања законитог пословања и поступања предузећа овог типа, што је за циљ имало умањење ризика у области професионалне рехабилитације, а за последицу спречавање и умањење штетних последица.

**3. Обавештавање јавности, пружању стручне и саветодавне подршке надзираним субјектима или лицима која остварују одређена права у надзираним субјектима или у вези са надзираним субјектима, укључујући издавање аката о примени прописа и службене саветодавне посете, превентивним инспекцијским надзорима и другим активностима усмереним ка подстицању и подржавању законитости и безбедности пословања и поступања и спречавању настанка штетних последица по законом и другим прописом заштићена добра, права и интересе, са подацима о броју и облицима ових активности и кругу лица обухваћених тим активностима (превентивно деловање инспекције)**

Приоритет деловања и поступања инспектора било је свакодневно пружање стручне и саветодавне подршке субјектима надзора. С тога је предузећима за професионалну рехабилитацију и запошљавање особа са инвалидитетом редовно пружана стручна подршка и помоћ како би се достигао, односно одржао, континуитет испуњености законом прописаних услова за обављање делатности професионалне рехабилитације особа са инвалидитетом и смањио степен ризика од одступања у односу на прописане услове, стандарде и критеријуме за спровођење мера и активности професионалне рехабилитације.

У циљу повећања степена делотворности поступања инспекције, унапређена је сарадња и са Удружењем предузећа за професионалну рехабилитацију и запошљавање особа са инвалидитетом Републике Србије које окупља 33 привредна друштва овог типа ради пружања додатне подршке у обезбеђивању законитости пословања и поступања надзираних субјеката.

**4. Ниво усклађености пословања и поступања надзираних субјеката са законом и другим прописом, који се мери помоћу контролних листи**

Код 75% надзираних субјеката у 2020. години утврђена је усклађеност пословања и поступања са Законом о професионалној рехабилитацији и запошљавању особа са инвалидитетом, док је код једног надзираног субјекта утврђена незаконитост.

**5. Број откривених и отклоњених или битно умањених насталих штетних последица по законом заштићена добра, права и интересе (корективно деловање инспекције)**

**/**

**6. Број утврђених нерегистрованих субјеката и мере спроведене према њима**

**/**

**7. Мере предузете ради уједначавања праксе инспекцијског надзора и њихово дејство**

Током сваког од спроведених инспекцијских надзора надзирани субјекти упознати су са начелима и другим битним одредбама Закона о инспекцијском надзору и Закона о професионалној рехабилитацији и запошљавању особа са инвалидитетом и подзаконским актима којима је регулисан њихов рад и обављање делатности професионалне рехабилитације.

**8. Ниво координације инспекцијског надзора са инспекцијским надзором који врше друге инспекције**

Специфичност инспекцијског надзора у области професионалне рехабилитације особа са инвалидитетом резултира мањим бројем преклапања, односно заједничких инспекцијских надзора.

**9. Материјални, технички и кадровски ресурси које је инспекција користила у вршењу инспекцијског надзора и мере предузете у циљу делотворне употребе ресурса инспекције и резултата предузетих мера**

Послове инспекцијског надзора у области професионалне рехабилитације обавља један дипломирани социјални радник, делом радног времена, у складу са годишњим програмским циљевима Сектора за заштиту особа са инвалидитетом.

**10. Придржавање рокова прописаних за поступање инспекције**

Инспектор је поступио у роковима предвиђеним законом.

**11. Законитост управних аката донетих у инспекцијском надзору (број другостепених поступака, њихов исход, број покренутих управних спорова и њихов исход)**

Током 2020. године није било управних спорова по одлукама инспектора.

**12. Поступање у решавању приговора и притужби на рад инспекције, са исходима тог поступања, број поднетих приговора и притужби и области рада на које су се исти односили**

Током 2020. године није било покренутих поступака за утврђивање законитости поступања приликом вршења инспекцијског надзора.

**13. Програми стручног усавршавања које су похађали инспектори, односно службеници овлашћени за вршење инспекцијског надзора (област стручног усавршавања и тематске целине програма обуке, као и број учесника у свакој тематској целини)**

Због природе посла које запослено лице задужено за вршење инспекцијског надзора обавља, а који нису у вези са вршењем инспекцијског надзора, није било могуће укључивање у програме обука.

**14. Иницијативе за измене и допуне закона и других прописа**

Током реализације Годишњег плана инспекцијског надзора није уочена потреба за покретање иницијативе за измену закона и подзаконског акта који уређује област професионалне рехабилитације особа са инвалидитетом.

**15. Мере и провере предузете у циљу потпуности и ажурности података у информационом систему**

**/**

**16. Стање у области извршавања поверених послова инспекцијског надзора**

**/**

**17. Исходи поступања правосудних органа по захтевима за покретање прекршајног поступка, пријавама за привредни преступ и кривичним пријавама које је поднела инспекција**

Током 2020. године није покренут ниједан прекршајни поступак, као ни пријава за привредни преступ, као ни кривичних пријава.

У складу са Законом о инспекцијском надзору, Координациона комисија за инспекцијски надзор, на седници одржаној 30. марта 2021. године, усвојила је Годишњи извештај о раду за 2020. годину Сектора за заштиту особа са инвалидитетом.

**Извештај сачинила**:

Марија Ристић Марков, дипл. соц. радник

Виши саветник

Шеф Одсека за заштиту и унапређење

положаја особа са инвалидитетом